Gunvor Wibroe (S), 2026-02-18:
Tak for ordet.
Danmarksdemokraterne foreslår, at Folketinget pålægger regeringen at nedsætte en uafhænging barnebrudskommission.
Den skal kulegrave myndighederne, placere ansvar og stille nogle til regnskab og sige undskyld.
Lad mig starte med at sige det klart: Ægteskaber mellem en voksen og et barn er modbydelige, og de er middelalderlige.
Det hører ingen steder hjemme i Danmark, og jeg har personligt svært ved at fatte, at det overhovedet er foregået i min tid, at et barn, en datter eller en søn, kan blive gift med et voksen menneske.
Det er et massivt svigt, og det gør mig vred.
Vi har bygget et samfund op på lige rettigheder.
Vores mødre, fædre, bedstemødre og bedstefædre har kæmpet for pigers frihed og for ligestilling og for piger og kvinders ret til at bestemme over deres eget liv.
Det er det, vi står på i dag, og det er ikke til forhandling – punktum.
I 2017 var Socialdemokratiet med til at afskaffe kongebrevet, og i 2021 satte daværende udlændinge- og integrationsminister Mattias Tesfaye så en stopper for de såkaldte religiøse vielser af mindreårige og skærpede samtidig straffen for at fastholde personer i ægteskaber mod deres vilje.
Det var alt sammen noget, der på værste vis havde sneget sig ind og undermineret unge kvinders frihed og ligestilling i det danske samfund.
Alle partier stemte heldigvis for.
Det er dybt kritisabelt, at myndighederne i perioden 2017 til 2023 ikke har levet op til loven.
I alt 86 sager er fundet, det er uacceptabelt, og det ser vi selvfølgelig ikke stiltiende til.
Regeringen har allerede taget initiativ til en uvildig undersøgelse sammen med SF, Enhedslisten, Radikale Venstre og Alternativet.
Det er en undersøgelse, hvor Social- og Boligministeriets tilsynsundersøgelse indgår.
Det var her, man afdækkede de 86 sager.
Det bliver samlet set en historisk og nutidig afdækning, som gennemføres af VIVE og forventes at være færdig i foråret 2026.
Vi er altså allerede på bolden, så der er ikke brug for en kommission.
Forslagsstillerne taler om at placere ansvar for årtiers svigt, og det er fint.
Men hvor hulen er vreden imod dem, der rent faktisk begår overgrebene?
Hvor er jeres fordømmelse af de voksne mænd, der ønsker at gifte sig med børn?
Hvor er afskyen og opgøret med de familier, der tvang deres døtre ind i ægteskaber med voksne?
Det er dem, der lavede det største svigt over for dem, de burde beskytte og passe på.
Det er dem, der udøver social kontrol.
Det er dem, der krænkede et barns frihed og fremtid.
I nævner dem ikke med et eneste ord i jeres forslag.
Hvad sker der lige for det?
Ja, myndighederne har begået fejl, big time.
Det skal vi have undersøgt, og det gør vi.
Men ansvaret starter altså ikke på et kontor i en styrelse eller en kommune.
Det starter hos de voksne, der vælger at udnytte et barn.
Socialdemokratiet er krystalklare: Børn skal beskyttes.
Ingen under 18 år skal tvinges ind i et ægteskab, hverken herhjemme eller via smuthuller udefra,
og jeg fatter simpelt hen ikke, at lande tæt på os stadig væk accepterer den praksis.
Danmarksdemokraterne har før fremsat forslag om en kommission, og i 2024 blev Danmarksdemokraterne tilbudt at være med i en stor uvildig aftale om at undersøge ægteskaber med mindreårige, men det ville I ikke være med til.
I sagde nej, og nu kræver I igen en kommission.
Kan I bestemme jer?
En voksen, der vil giftes med et barn, begår noget klamt, og det er ulovligt, og det har Socialdemokraterne i den grad været med til at sætte en stopper for.
Jeres formand har da også sagt, at det var Socialdemokratiet, som i 2021 lavede de stramninger, som hun selv ønskede.
Fejl, som myndighederne har begået, er uacceptable; lad mig slå det fast.
Men undersøgelsen er i gang, og når vi har svarene, handler vi, og vi vil tage de nødvendige skridt, så ægteskaber med mindreårige en gang for alle bliver fortid i Danmark.
Derfor ser Socialdemokratiet ingen grund til at støtte beslutningsforslaget.